Drie seuns verloor albei ouers ná tragedieJan en Jolanda Labuschagné. Foto: Facebook Drie jong broers het verlede week albei hul ouers verloor ná ŉ tragiese voorval op ŉ plaas buite Lichtenburg in Noordwes. Maroela Media verneem Jan Labuschagné (50) het sy vrou, Jolanda (45), doodgeskiet voor hy homself geskiet het. Lt.kol. Amanda Funani, woordvoerder van die polisie, het gesê die egpaar is verlede Maandagoggend buite die plaashuis naby ŉ kraal gevind. Jolanda is op die toneel dood verklaar. Jan is na die Mahikeng-hospitaal gehaas waar hy Donderdag dood is. Albei is in die kop geskiet. Funani het bevestig die polisie het ná die skietery briewe gevind, maar sy kon nie die inhoud daarvan bekend maak nie. Maroela Media het verneem die egpaar was in Januarie 23 jaar getroud. Hulle het drie jong seuns. Die een seun is in matriek terwyl die ander twee studeer. Labuschagné het met beeste gespekuleer. Die polisie ondersoek ŉ saak van moord en doen ŉ geregtelike doodsondersoek.